Document ID: 32014D0798

KOMISJONI RAKENDUSOTSUS,
13. november 2014,
millega muudetakse nõukogu direktiivi 64/432/EMÜ F lisa seoses veiste ja sigade liidusisese kaubanduse puhul kasutatava veterinaarsertifikaadi näidise vormiga ning kodusigade liidusiseses kaubanduses Trichinella puhul kehtivate täiendavate tervisenõuetega
(teatavaks tehtud numbri C(2014) 8336 all)
(EMPs kohaldatav tekst)
(2014/798/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 26. juuni 1964. aasta direktiivi 64/432/EMÜ ühendusesisest veiste ja sigadega kauplemist mõjutavate loomatervishoiu probleemide kohta, (1) eriti selle artikli 16 teist lõiku,
ning arvestades järgmist:
(1)
Direktiivis 64/432/EMÜ on sätestatud liidusisest veiste ja sigadega kauplemist reguleerivad loomatervishoiunõuded. Sellega on muu hulgas ette nähtud, et veistel ja sigadel peavad sihtkohta vedamisel olema kaasas veterinaarsertifikaadid, mis vastavad F lisas sätestatud 1. või 2. näidisele.
(2)
Komisjoni määruse (EÜ) nr 599/2004 (2) artiklis 1 on sätestatud, et liidusiseses kaubanduses nõutavad eri veterinaarsertifikaadid tuleb esitada kõnealusele määrusele lisatud ühtlustatud näidise alusel.
(3)
Kõnealuseid veterinaarsertifikaatide näidiseid on vaja kohandada, kuna kohandatakse direktiivi 64/432/EMÜ F lisas esitatud veterinaarsertifikaatide 1. ja 2. näidise sisu.
(4)
Direktiivi 64/432/EMÜ artikli 6 lõike 2 punkti e ja lõike 3 sätete kehtivus lõppes 31. detsembril 2000 ning neid ei tuleks enam kõnealuse direktiivi F lisas esitatud veterinaarsertifikaadi 1. näidises pidada sertifitseerimisvõimalusteks.
(5)
Komisjoni määruses (EÜ) nr 2075/2005 (3) on sätestatud eeskirjad, mille alusel määratakse kindlaks kodusigu pidava põllumajandusettevõtte staatus.
(6)
Komisjoni määruses (EL) nr 216/2014, (4) millega muudetakse määrust (EÜ) nr 2075/2005, on sätestatud nõuded, mida toidukäitlejad peavad täitma, et saada kontrollitud pidamistingimustega põllumajandusettevõtte ametlik tunnustus, ja kehtestatud kõnealuste ettevõtete suhtes erand tapmisel kehtivatest kontrollimiseeskirjadest.
(7)
Komisjoni rakendusmääruses (EL) nr 1114/2014, (5) millega muudetakse määrust (EÜ) nr 2075/2005, täpsustatakse, millistel tingimustel võib aretamiseks ja tootmiseks ette nähtud kodusigu viia ühest põllumajandusettevõttest teise kogumiskeskuste kaudu.
(8)
Et liikmesriigid saaksid loomade tapmisel kohaldada nõuetekohast keeritsussiproovide võtmise korda ja et ei seataks ohtu aretamiseks ja tootmiseks ette nähtud kodusigu vastu võtva põllumajandusettevõtte staatust, tuleb direktiivi 64/432/EMÜ F lisas olevasse sigade liidusese kaubanduse puhul kasutatava veterinaarsertifikaadi 2. näidisesse lisada teave kaubeldavate loomade päritoluettevõtte ametliku tunnustamise kohta kontrollitud pidamistingimusi rakendava põllumajandusettevõttena vastavalt määruse (EÜ) nr 2075/2005 artiklile 8.
(9)
Seega tuleks vastavalt muuta direktiivi 64/432/EMÜ F lisa.
(10)
Käesoleva otsusega ette nähtud meetmed on kooskõlas alalise taime-, looma-, toidu- ja söödakomitee arvamusega,
ON VASTU VÕTNUD KÄESOLEVA OTSUSE:
Artikkel 1
Direktiivi 64/432/EMÜ F lisa muudetakse vastavalt käesoleva otsuse lisale.
Artikkel 2
Käesolev otsus on adresseeritud liikmesriikidele.
Seda kohaldatakse alates 1. jaanuarist 2015.
Brüssel, 13. november 2014

Labels: 8
3
6